b'\n_START_ARTICLE_\nIntef II.\n_START_SECTION_\nDru\xc5\xbeina\n_START_PARAGRAPH_\nIntefova star\xc5\xa1a sta bila Mentuhotep I. in Neferu I. Njegov predhodnik Intef I. bi lahko bi njegov brat. Nasledil ga je sin Intef III.\n_START_SECTION_\nVladanje\n_START_PARAGRAPH_\nPo smrti hierankopolskega  nomarha Anktifija je Intefu II. uspelo zdru\xc5\xbeiti vse ju\xc5\xbene nome  do Prvega Nilovega katarakta. Po zdru\xc5\xbeitvi se je udaril s svojimi najve\xc4\x8djimi tekmeci, kralji  Herakleopolisa Magnae, za oblast v Abidosu. Mesto je ve\xc4\x8dkrat zamenjalo svojega oblastnika, dokler ni Intef II. dokon\xc4\x8dno premagal nasprotnika in raz\xc5\xa1iril svojo oblast na sever do Trinajstega noma._NEWLINE_Po teh vojnah je bil do konca svoje vladavine bolj miroljuben. Njegov kip, odkrit v sveti\xc5\xa1\xc4\x8du Hekaib na Elefantini, na katerem je v upodobljen v opravi za Sed festival, ka\xc5\xbee,  da je svojo oblast do tridesetega leta vladanja raz\xc5\xa1iril do Prvega Nilovega katarakta in morda na del Spodnje Nubije. Tak\xc5\xa1en vtis morda potrjuje D\xc5\xbeemijeva odprava iz Gebeleina v de\xc5\xbeelo Vavat, se pravi v Nubijo. Intef II. je ob smrti zapustil trdno oblast v Tebah, ki je obvladovala cel Gornji Egipt in vzdr\xc5\xbeevala mejo z Nubijo malo ju\xc5\xbeno od Asjuta._NEWLINE_Najstarej\xc5\xa1a dokazana prisotnost boga Amona v Tebah je prav iz njegova vladavine. Torinski seznam kraljev, sestavljen v Srednjem kraljestu, mu pripisuje 49 let dolgo vladavino.\n_START_SECTION_\nTitularij\n_START_PARAGRAPH_\nZgleda, da Intef II. nikoli ni uporabljal vseh pet vladarskih naslovov, zna\xc4\x8dilnih za faraone Starega kraljestva. Uporabljal je naslov vladarja obeh Egiptov nesut-biti in naslov s3-Re \xe2\x80\x93 sin Raja, ki je poudarjal bo\xc5\xbeansko naravo njegovega kraljevanja. Po prihodu na tebanski prestol je k svojemu rojstnemu dodal Horovo ime Vanak \xe2\x80\x93 Ve\xc4\x8dnost \xc5\xbeivljenja.\n_START_SECTION_\nSpomeniki\n_START_PARAGRAPH_\nNa Intefovi pogrebni steli je poudarjena njegova gradnja spomenikov. Najstarej\xc5\xa1i ohranjeni fragment kraljevih gradenj v Karnaku je fragment osemkotnega stebra z imenom Intefa II. Intef II. je bil tudi prvi vladar Egipta, ki je zgradil kapeli boginje Satet in boga Hnuma na otoku Elefantina. Tradicija gradenj provincijskih templjev v Gornjem Egiptu, ki jo je za\xc4\x8del prav on, se je ohranila do Srednjega kraljestva.\n_START_SECTION_\nGrobnica\n_START_PARAGRAPH_\nIntefova grobnica v At Tarifu je vrstna grobnica z dvema vrstama stebrov in trapezastim prednjim dvori\xc5\xa1\xc4\x8dem, velikim 250 x 70 m, vkopanim 4 do 5 m v pu\xc5\xa1\xc4\x8davska tla. Na vzhodnem koncu dvori\xc5\xa1\xc4\x8da je stala  pogrebna kapela, ki je imela enako vlogo kot dolinski tempelj ob piramidah._NEWLINE_Grobnico Intefa II. je raziskovala kraljeva komisija Ramzesa IX., ki je vladal proti koncu Dvajsete dinastije (1129\xe2\x80\x931111 pr. n. \xc5\xa1t.). Komisija je ugotovila, da je izropana, kot ve\xc4\x8dina drugih. _NEWLINE_Zapis komisije, ohranjen na Abbotovem papirusu, pravi:  \xc2\xbbPiramida-grobnica kralja Si-R\xc3\xaa\xcb\x81 In-\xcb\x81o  (Intef II.), ki je severno od Amenhotpejeve hi\xc5\xa1e na prednjem dvori\xc5\xa1\xc4\x8du, na katero se je zru\xc5\xa1ila njegova piramida  [...]. Raziskana je bila danes in je nedotaknjena.\xc2\xab Ostankov piramide \xc5\xa1e niso odkrili._NEWLINE_Intef II. je po obi\xc4\x8dajih svojih prednikov na vhodu v svojo grobnico postavil spominsko stelo, na kateri so na\xc5\xa1teti dose\xc5\xbeki med njegovo skoraj petdeset let dolgo vladavino. Na steli so omenjeni njegovi psi, ki so bili postavljeni pred njegovo grobnico. Na drugi steli, postavljeni v bli\xc5\xbeini kapele,  so odkrili ime njegovega psa Behe.'